สภาผู้แทนราษฎร ปิดประกาศรายชื่อ ส.ส. ไม่แสดงตนทำองค์ประชุมไม่ครบให้ประชาชนตรวจสอบได้ตามระเบียบกำหนด
นายสมบูรณ์ อุทัยเวียนกุล เลขานุการประธานสภาผู้แทนราษฎร แถลงถึงปัญหาการประชุมสภาผู้แทนราษฎรที่ต้องปิดประชุมเพราะองค์ประชุมไม่ครบ วันนี้ (30 มิ.ย.64) ว่า มีสมาชิกมาลงชื่อเข้าร่วมประชุม 346 คน แต่ระหว่างการพิจารณามาตรา 6 ร่างพระราชบัญญัติวัตถุอันตราย ที่กรรมาธิการพิจารณาเสร็จแล้ว เมื่อตรวจสอบองค์ประชุมกลับมี ส.ส.แสดงตน 206 คน ไม่ครบองค์ ทำให้นายชวน หลีกภัย ประธานสภาผู้แทนราษฎร ต้องสั่งปิดการประชุม ทั้งที่ประธานสภาผู้แทนราษฎรต้องการให้งานนิติบัญญัติเดินไปได้จึงนัดประชุม แต่เมื่อไม่ครบองค์ประชุมจึงเดินหน้าต่อไปไม่ได้ ทั้งนี้ ประชาชนสามารถตรวจสอบรายชื่อ ส.ส.ที่แสดงตนหรือไม่แสดงตนได้ โดยสภาจะปิดประกาศรายชื่อที่อาคารรัฐสภา ตามที่รัฐธรรมนูญและระเบียบกำหนดไว้ ส่วนที่ ส.ส. เห็นว่าวาระการประชุมไม่สำคัญนั้น เห็นว่าเป็นความเห็น ส.ส. บางคนเท่านั้น เพราะมีวาระการประชุมที่สำคัญ โดยเฉพาะเรื่องกฎหมายร่างพระราชบัญญัติวัตถุอันตรายที่เมื่อประกาศใช้ความปลอดภัยของประชาชนจะเกิดขึ้น และวาระต่อไปยังมีวาระเร่งด่วนที่รัฐบาลเสนอร่างพระราชบัญญัติมา 6 ฉบับ เช่น ร่างพระราชบัญญัติคุ้มครองพยานในคดีอาญา ที่เป็นเรืองสิทธิเสรีภาพของประชาชนในกรณีที่ไปเป็นพยานในศาล นอกจากนี้ยังมีเรื่องร่างกฎหมาย ที่ ส.ส. เสนอเป็นกฎหมายให้สภาพิจารณา 38 ฉบับ ซึ่งล้วนเป็นเรื่องสำคัญทั้งสิ้น หากคิดว่าไม่สำคัญถือเป็นการที่ไม่รับผิดชอบต่อหน้าที่ตนเองด้านนางผ่องศรี ธาราภูมิ คณะทำงานวิชาการ กล่าวว่า วันพรุ่งนี้ (1 ก.ค.64) ประธานสภาผู้แทนราษฎร นัดประชุมเวลา 09.30 น. ช่วงแรกจะเปิดให้สมาชิกหารือปัญหาความเดือดร้อนของประชาชน จากนั้นมีวาระกระทู้ถามสดด้วยวาจา กระทู้ถามทั่วไป 6 กระทู้ นอกจากนี้ ยังมีกระทู้แยกเฉพาะและเรื่องรับทราบ